VEGA og smash!bang!pow! præsenterer   
**Få strukket danse-leddene ud med Django Django**   
*Farverige Django Django står klar til at kickstarte festen i Lille VEGA med deres eklektiske mix af psykedelisk og groovy indiepop den 8. november.*   
   
Britiske Django Django er mestre i at sammenblande et væld af genrer og inspirationskilder i deres drømmende musikunivers, der med garanti får dansegulvet til at gløde.    
   
Med deres nye album *Glowing in The Dark* fra i år, tager kvartetten endnu en gang lytteren gennem universer af farvestrålende hooks, rytmer, og baslinjer. Albummet er blevet rost af internationale anmeldere og DIY Magazine skriver bl.a.:    
   
“*When the songwriting and appetite for invention remains this strong, Django Django certainly have a lot more to give.”*   
   
Singlen “Waking Up” lyder som et kærlighedsbarn mellem T Rex og Serge Gainsbourgs monsterhit “Bonnie and Clyde”, der med akustisk instrumentering og bløde, sælsomme vokaler leveret af Charlotte Gainsbourg pakker lytteren ind i et blødt uldtæppe af vellyd.    
   
Django Django startede i 2009 som et hobbyprojekt for trommeslager David Maclean og forsanger Vincent Neff. Tre år efter udgav de deres selvbetitlede debutalbum, der blev en massiv succes, og de blev nomineret til en Mercury Award.    
   
Med det nye album i bagagen er Django Django klar til at ramme de ekstatiske højdepunkter, når de indtager Lille VEGA den 8. november.   
   
**Fakta om koncerten**    
Django Django (UK)    
Mandag den 8. november, 2021 kl. 21.00      
Lille VEGA, Enghavevej 40, 1674 København V      
Billetpris 220kr. + gebyr      
Billetsalget starter fredag den 23. april kl. 10.00 via vega.dk, smash!bang!pow! og Tickmetaster